**ПРОЕКТ ЗА ПУБЛИКУВАНЕ НА ПРАВИЛНИК**

**ЗА УСТРОЙСТВОТО И ДЕЙНОСТТА НА ОП „ДЕЗИНФЕКЦИОННА СТАНЦИЯ“**

**ВНОСИТЕЛ: ВЕЛИЧКО РОДОПСКИ - ЗАМ.- КМЕТ „ФИНАНСИ И СТОПАНСКИ ДЕЙНОСТИ“ НА ОБЩИНА ПЛОВДИВ**

 Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на нов Правилник на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” №1.

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НОВ ПРАВИЛНИК ЗА УСТРОЙСТВОТО И ДЕЙНОСТТА НА ОП „ДЕЗИНФЕКЗИОННА СТАНЦИЯ“.**

**Причини, които налагат приемането на нов Правилник за устройството и дейността на ОП „Дезинфекционна станция“:** С Решение №456, взето с Протокол №20 от 29.11.2018г. на Общински съвет – Пловдив, влязло в сила от 01.01.2019г. е приета нова Наредба за създаване, управление и контрол върху дейността на общинските предприятия на община Пловдив по гл.VI от ЗОС. Предвид обстоятелството, че Правилникът за устройството и дейността на ОП „Дезинфекционна станция“ се основава на нормите, съдържащи се в цитираната Наредба, е належащо текстовете на същия да бъдат приведени в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

С писмо вх.№21ОПР-937 от 06.07.2021г. директорът на ОП „Дезинфекционна станция“ е представил проект на нов Правилник за устройството и дейността на предприятието. Предложени са изменения в текста на чл.5 и чл.6, изразяващи се в добавяне на уточняващи фрази и допълване на нови текстове. Поради настъпили изменения в активите на ОП „Дезинфекционна станция“ през 2019г. и 2020г. е необходимо да бъде актуализиран и описът на предоставеното за управление имущество по Приложение №2 към Правилника.

В тази връзка, предприятието е представило ново **Приложение №2**, неразделна част отПравилника към 31.12.2020г. в изпълнение на разпоредбите на §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС.

В актуализирания опис на имуществото по групи сметки към 31.12.2020г. са включени следните активи:

1. Дълготрайни материални активи, които предприятието стопанисва към 31.12.2020г.;

2. Новопридобити активи: по Сметка 2041 „Компютри и хардуер“ – закупени са три компютърни конфигурации с отчетна стойност при придобиването – 3 054.88лв.

Видно от актуалното Приложение №2 към 31.12.2020г. общата балансова стойност на всички дълготрайни активи на предприятието е 633 529.12лв.

***На следващо място, във връзка с Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга на Европейската комисия и съответно изискванията на Министерство на финансите се създава нова алинея, а именно чл.6, ал.2 от Правилника за устройството и дейността на ОП „Дезифекционна станция“, която е свързана с възможността община Пловдив да възлага на общинското предприятие да извършва услуги от общ икономически интерес по смисъла на Закона за държавните помощи.***

С оглед на всичко изложено дотук, целесъобразно и законосъобразно се явява приемането на нов Правилник за устройството и дейността на ОП „Дезинфекционна станция“.

При изработването на проекта за приемане на новия Правилник за устройството и дейността на ОП „Дезинфекционна станция“ са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.*

**Принцип на необходимост** – необходимо е да бъде приет нов Правилник за устройство и дейността на ОП „Дезинфекционна станция“ с оглед допълване предмета на дейност на предприятието с внесените уточняващи текстове по отношение извършваните дейности по дезинфекция, дезинсекция и дератизация, привеждането на текстовете на Правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл.VI от ЗОС, както и извършването на актуализация на Приложения №2 към правилника.

**Принципът на обоснованост** – приемането на нов Правилник за устройството и дейността на ОП „Дезинфекционна станция“ се обосновава с разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на нов Правилник за устройството и дейността на ОП „Дезинфекционна станция“ е в съответствие с нормативните актове от по**-**висока степен.

При изработване на проекта за приемане на нов Правилник за устройството и дейността на ОП „Дезинфекционна станция“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта за приемане на нов Правилник за устройството и дейността на ОП „Дезинфекционна станция“, която е прикачена към публикувания проект.

**Цел на приемане на нов Правилник за устройството и дейността на ОП „Дезинфекционна станция“.**

Целта на приемането на нов Правилник за устройството и дейността на ОП „Дезинфекционна станция“ е да се актуализира предмета на дейност на предприятието, както и текстовете на Правилника; да се приеме ново Приложение №2 **-** Опис на предоставеното за управление имущество към 31.12.2020г., неразделна част от Правилника за устройството и дейността на ОП „Дезинфекционна станция“, с оглед коректното отразяване на управляваните от предприятието ДМА в съответствие със записите в счетоводните регистри, както и привеждането на текстовете на правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл.VI от ЗОС.

**Финансови средства, необходими за приемане на Правилника.**

За приемането нов Правилник за устройството и дейността на ОП „Дезинфекционна станция“ не е необходимо разходването на допълнителни бюджетни средства.

**Очаквани резултати**

Очакваните резултати са: обективно регистриране и счетоводно отчитане на материалните активи, предоставените за управление на ОП „Дезинфекционна станция“, както и привеждането на текстовете на Правилника в съответствие с текстовете на Наредбата за създаване, управление и контрол върху дейността на общинските предприятия на община Пловдив по гл. VI от ЗОС.

**Анализ за съответствие с правото на Европейския съюз**

Предлаганото приемане на нов Правилник за устройството и дейността на ОП „Дезинфекционна станция“ е в съответствие с нормативните актове от по**-**висока степен, както и с тези на европейското законодателство.

Приемането на нов Правилник за устройството и дейността на ОП „Дезинфекционна станция“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието му с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на 29.07.2021г.

След изтичане на законовия 30**-**дневен срок, предложенията и становищата по проекта на нов Правилник за устройството и дейността на ОП „Дезинфекционна станция“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, Решение на ЕК 2012/21/ЕС относно прилагане на чл.106 §2 от Договора за функционирането на Европейския съюз за държавна помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

1. Приема Правилник за устройството и дейността на ОП „Дезинфекционна станция“, съгласно Приложение №1, неразделна част от настоящото решение, ведно с *Приложение №1* „Организационна структура на ОП „Дезинфекционна станция“ и *Приложение №2* „Опис на ДМА към 31.12.2020г.“, и двете неразделна част от Правилника.
2. Възлага на Кмета на община Пловдив да извърши всички необходими правни и фактически действия за възлагане с Акт за възлагане извършването на услуги от общ икономически интерес от ОП „Дезинфекционна станция“, които са от неговата компетентност.

**Приложения:**

**1. Приложение №1** – Правилник за устройството и дейността на ОП „Дезинфекционна станция“, неразделна част от настоящото решение, ведно с Приложение №1 „Организационна структура на ОП „Дезинфекционна станция“ и Приложение №2 „Опис на ДМА към 31.12.2020г.“, и двете неразделна част от Правилника.

**2. Приложение №2** – Предварителна оценка на въздействието.